అద్దూరి సీతారాంరెడ్డి

జస్టిస్‌ అద్దూరి సీతారాంరెడ్డి, (1928, మార్చి 20 - 2022, నవంబరు 17) తెలంగాణకు చెందిన మాజీ న్యాయమూర్తి. హైకోర్టు న్యాయమూర్తిగా, లోకాయుక్త జస్టిస్‌గా, ఎమ్మెల్సీగా పనిచేశాడు. 1978 నుండి 1990 వరకు ఉమ్మడి ఆంధ్రప్రదేశ్‌ హైకోర్టు మాజీ న్యాయమూర్తిగా తన సేవలందించాడు.

జననం, విద్య 
సీతారాంరెడ్డి 1928, మార్చి 20న చిన్నారెడ్డి - వెంకట్రామమ్మ దంపతులకు తెలంగాణ రాష్ట్రం, జోగులాంబ గద్వాల జిల్లా, అలంపూర్‌లో జన్మించాడు. నిజాం కళాశాలలో డిగ్రీ పూర్తిచేసిన సీతారాంరెడ్డి, లండన్‌లో న్యాయవిద్యను అభ్యసించాడు.

వ్యక్తిగత జీవితం 
సీతారాంరెడ్డికి 1958లో మనోరమదేవితో వివాహం జరిగింది. వారికి నలుగురు అమ్మాయిలు (అనితారెడ్డి, కవితారెడ్డి, మహితారెడ్డి, కీర్తిరెడ్డి).

వృత్తిజీవితం 
ప్రముఖ న్యాయవేత్త పాల్కీవాలా వద్ద న్యాయవాద వృత్తిని ప్రారంభించాడు. ఉస్మానియా గ్రాడ్యుయేట్‌ అసోసియేషన్‌ అధ్యక్షుడిగా ఉన్నాడు. 1960-1968 వరకు ఉమ్మడి ఆంధ్రప్రదేశ్‌ పట్టభద్రుల ఎమ్మెల్సీగా పనిచేశాడు. 1958-1970 వరకు ఉస్మానియ న్యాయ కళాశాలలో లెక్చరర్‌గా పనిచేశాడు. 1960-1968 మధ్యకాలంలో మెంబర్‌ ఆఫ్‌ లెజిస్లేటివ్‌ ఆఫ్‌ కౌన్సిల్‌ సభ్యుడిగా, 1988-1973 మధ్యకాలంలో ఐఎల్‌ఆర్‌ (ఆంధ్రప్రదేశ్‌) సిరీస్‌లో ఎడిటర్‌గా, 1974-1978 మధ్యకాలంలో మెంబర్‌ ఆఫ్‌ బార్‌ కౌన్సిల్‌ ఆఫ్‌ ఇండియా సభ్యుడిగా కొనసాగాడు. 1974 అక్టోబరులో ఆంధ్రప్రదేశ్ హైకోర్టులో ప్రభుత్వ ప్లీడర్‌గా, 1978 నవంబరు 10న ఏపీ హైకోర్టులో న్యాయమూర్తిగా పదోన్నతి పొంది, 1990 వరకు పనిచేశాడు. 1990-1995 మధ్యకాలంలో ఆంధ్రప్రదేశ్ లోకాయుక్తాలో న్యాయమూర్తిగా, 1989 -1996 మధ్యకాలంతో ఆర్‌బీవీఆర్‌ఆర్‌ ఎడ్యుకేషనల్‌ సొసైటీ అధ్యక్షుడిగా పనిచేశాడు.

మరణం 
హైదరాబాదు, జూబ్లీహిల్స్‌ రోడ్‌ నం 36లోని కావూరిహిల్స్‌లో నివాసమున్నాడు. ఆరోగ్య పరిస్థితి విషమించడంతో జూబ్లీహిల్స్‌ లోని అపోలో ఆస్పత్రిలో చికిత్స పొందుతూ 2022, నవంబరు 17న మరణించాడు.

మూలాలు 

1928 జననాలు
2022 మరణాలు
జోగులాంబ గద్వాల జిల్లా న్యాయవాదులు
జోగులాంబ గద్వాల జిల్లా రాజకీయ నాయకులు
జోగులాంబ గద్వాల జిల్లా వ్యక్తులు
హైకోర్టు ప్రధాన న్యాయమూర్తులు
ఆంధ్రప్రదేశ్ హైకోర్టు ప్రధాన న్యాయమూర్తులు